

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.3 | 2025. gada 27. martā |

**18.**

# Par dalību Zemkopības ministrijas izsludinātajā valsts atbalsta Zivju fonda pasākumā “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība”

*Ar Ogres novada pašvaldības domes 31.07.2025. sēdes lēmuma (protokols Nr.4; 22.) grozījumiem*

Ogres novada pašvaldība ir saņēmusi biedrības “Vides Aizsardzības Asociācija” 2025. gada 25. februāra vēstuli Nr. APP\_353 (reģ. Nr. 2-4.1/1254) un 2025. gada 6. marta papildu informāciju (reģ. Nr.2-4.3/445) ar aicinājumu sadarbībai un dalībai izsludinātajā Zivju fonda projekta pirmajā kārtā par zivju resursu aizsardzības pasākumiem.

Biedrība “Vides Aizsardzības Asociācija” sabiedriskā kārtā veic dabas aizsargājamo teritoriju, ūdens bioloģisko resursu aizsardzību un malu zvejniecības novēršanu Ogres novada ūdenstilpēs (Rīgas HES ūdenskrātuve, Ogre, Mazā Jugla, Aviekste, Plaužu ezers, Lobes ezers, Pečora ezers u.c.). Biedrības trīs biedri ir nokārtojuši atestāciju Valsts vides dienestā un noslēguši līgumus kā Valsts vides dienesta pilnvarotās personas, proti, sabiedriskie vides inspektori.

Pamatojoties uz biedrības izteikto nodomu Ogres novada pašvaldībai sadarboties, sadarbības uzdevumu veikšanai nepieciešams iegādāties dronu ar komplektāciju un apmācības nodrošinājumu, digitālo kameru filmēšanai sarežģītos apstākļos ar komplektāciju, eholotes komplektu iekšējiem ūdeņiem un aukstumu un mitrumu aizturošus spectērpus sabiedriskajiem vides inspektoriem malu zvejnieku ierīču konstatēšanai un izņemšanai no ūdenstilpnēm.

Ogres novada pašvaldība plāno izstrādāt projektu “Ogres novada publisko ūdeņu zivju resursu aizsardzības pilnveide 4” un tā ietvaros iegādāties dronu ar komplektāciju un apmācības nodrošinājumu ar plānoto bilances vērtību 5 716 EUR (pieci tūkstoši septiņi simti sešpadsmit *euro*), digitālo kameru filmēšanai sarežģītos apstākļos ar komplektāciju ar plānoto bilances vērtību 735,45 EUR (septiņi simti trīsdesmit pieci *euro* un 45 centi), eholotes komplektu iekšējiem ūdeņiem ar plānoto bilances vērtību 2 644,74 EUR (divi tūkstoši seši simti četrdesmit četri *euro* un 74 centi) un aukstumu un mitrumu aizturošus spectērpus 4 komplektus (2 biedrībai, 2 pašvaldības policijai), proti, katrs rudens/pavasara kostīms – 316 EUR (trīs simti sešpadsmit *euro*) par 1 komplektu, ziemas kostīms – 160 EUR (viens simts sešdesmit *euro*) par 1 komplektu.

Ņemot vērā iepriekš minēto un pamatojoties uz Civillikuma 1102. panta 1. pielikumu, Zemes pārvaldības likuma 15. panta otro daļu, Pašvaldību likuma 5. panta pirmo daļu, Ogres novada pašvaldības 2024. gada 27. jūnija saistošo noteikumu Nr. 25/2024 “Ogres novada pašvaldības nolikums” 61. punktu un Zivju fonda padomes 2025. gada 14. janvāra lēmumu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Valentīns Špēlis), "Pret" – nav, "Atturas" – nav, "Nepiedalās" – nav**

Ogres novada pašvaldības dome **NOLEMJ:**

1. Apstiprināt dalību Zivju fonda līdzfinansētā pasākumā “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība (izņemot attiecīgās institūcijas kārtējos izdevumus)” ar projektu “Ogres novada publisko ūdeņu zivju resursu aizsardzības pilnveide 4” (turpmāk – projekts) ar:
	1. kopējo projekta finansējumu 8 576,89 EUR (astoņi tūkstoši pieci simti septiņdesmit seši *euro* un 89 centi) apmērā;
	2. Ogres novada pašvaldības priekšfinansējumu 8 576,89 EUR (astoņi tūkstoši pieci simti septiņdesmit seši *euro* un 89 centi) un līdzfinansējumu 220,00 EUR (divi simti divdesmit *euro*) apmērā;
	3. Zivju fonda finansējuma apmēru - 7 719,20 EUR (septiņi tūkstoši septiņi simti deviņpadsmit *euro* un 20 centi);
	4. biedrības “Vides Aizsardzības Asociācija” priekšfinansējumu un līdzfinansējumu - “637,69 EUR”(seši simti trīsdesmit septiņi *euro* un 69 centi).

*(Ogres novada pašvaldības domes 31.07.2025. sēdes lēmuma (protokols Nr.4; 22.) redakcijā)*

1. Pašvaldības priekšfinansējumu segt no pašvaldības 2025. gada budžeta "Izdevumi neparedzētiem gadījumiem".
2. *Svītrots;*

*(Ogres novada pašvaldības domes 31.07.2025. sēdes lēmuma (protokols Nr.4; 22.) redakcijā)*

1. Kontroli par lēmuma izpildi uzdot Ogres novada pašvaldības izpilddirektora vietniekam.

(Sēdes vadītāja,

domes priekšsēdētāja E. Helmaņa paraksts)